蜞乸

蜞乸又叫螞蟥、水蛭，係一種會吸血嘅動物。佢個頭有吸盤，可以黐響人嘅皮上面，然後咬入肉吸血食。吸血之後，佢嘅身體會脹大幾倍咁多。

由於蜞乸嘅口水有麻醉作用，所以俾佢咬親嘅人，會唔多覺痛。蜞乸嘅口水重有抗凝血劑，方便佢吸血，但係會令俾佢咬親嘅人，傷口好難止血。不過蜞乸一遇到檸檬茶、梘粉、洗潔精、潔廁液、CaO、檳榔水、乾冰、食用油或汽油、雙氧水、碘酒，幾分鐘後會即刻死咗，尤其係強酸強鹼溶液，都會直接秒殺蜞乸。

急救
如果發現有蜞乸黐咗上身，千祈唔好夾硬扯走佢，因為咁會拉斷佢，剩低個頭同吸盤響體內，引致發炎或者其他問題。其實等20分鐘左右，等佢吸飽血，就會自然甩出來。又或者可以手指甲輕輕地、慢慢地咁刮走佢。

亦有人話可以倒啲鹽、白糖、石灰上去，或者用煙絲、火柴來燻佢，趕走佢。不過，咁做可能會令隻蜞乸嘔啲有毒、有菌嘅嘢落個傷口處，造成其他麻煩。

整走隻蜞乸之後，傷口應該用番梘同清水洗淨，然後包紮好。撳住個傷口，有助止血。

藥用
古今中外都有人利用蜞乸來吸走瘀血或者毒血，咁樣醫病。

現代醫學上，蜞乸嘅口水含有Hirudin蛋白，可以提煉出來做抗凝血劑。蜞乸嘅口水重有有血管擴張劑，可以減低由血液積聚所引起嘅血壓。做完接駁手術之後，用蜞乸可以有效刺激血液循環。重有，一旦俾蛇、蠍子咬傷中毒，而又無醫護人員在場嘅話，可以捉隻蜞乸放上個傷口處吸走毒血，阻止毒性蔓延。

環節動物